വ്യാജ ഇ മെയിലുകളെ ശ്രദ്ധിക്കണമെന്ന് ഐ.സി.എ മുന്നറിയിപ്പ് ദുബൈ: വ്യാജ ഇമെയിലുകള്ക്ക് മറുപടി നല്കരുതെന്ന് ഉപഭോക്താക്കള്ക്ക് മുന്നറിയിപ്പുമായി ഫെഡറല് അതോറിറ്റി ഓഫ് ഐഡന്റിറ്റി ആന്ഡ് സിറ്റിസണ്ഷിപ് ഐ.സി.എ. ഐ.സി.എയുടെ ഔദ്യോഗിക മെയിലുകളാണെന്ന് ഉറപ്പുവരുത്താല് ശ്രദ്ധിക്കണമെന്നാണ് ട്വിറ്ററിലൂടെ ആവശ്യപ്പെട്ടിരിക്കുന്നത്.സര്ക്കാര് ഡെമൈനായ ica.gov.ae എന്ന് അവസാനിക്കുന്ന മെയിലുകള്ക്ക് മാത്രം മറുപടി നല്കാനാണ് നിര്ദേശിച്ചിരിക്കുന്നത്. ഐ.സി.എയുടെ പേരില് വ്യാജ മെയിലുകള് അയച്ച് തട്ടിപ്പുകള് നടത്തുന്നതായ റിപ്പോര്ട്ടുകളുടെ സാഹചര്യത്തിലാണ് നിര്ദേശം പുറപ്പെടുവിച്ചത്. കോവിഡ് ഭീതി പ്രയാജനപ്പെടുത്തിയും തട്ടിപ്പുകള് നടക്കുന്നതായി ഫസ്റ്റ് അബൂദബി ബാങ്കും ഉപഭോക്താക്കള്ക്ക് മുന്നറിയിപ്പ് നല്കിയിട്ടുണ്ട്. ഏഴ് പ്രധാനപ്പെട്ട തട്ടിപ്പുരീതികളെ കുറിച്ചും ബാങ്ക് കൃത്യമായി അറിയിപ്പില് പറയുന്നുണ്ട്. വാക്സിന് രജിസ്ട്രേഷന് പണമീടാക്കുക, മെഡിക്കല് ഉല്പന്നങ്ങള് വില്ക്കുന്നതായി കാണിച്ച് പണം തട്ടുക, വ്യാജ സൈറ്റുകളിലേക്ക് ലിങ്കുകള് നല്കി ബാങ്ക് വിവരങ്ങള് തട്ടുക, വ്യാജ ഡെലിവറി വാഗ്ദാനങ്ങളിലൂടെ വഞ്ചിക്കുക, ബാങ്കില്നിന്നും മറ്റു സ്ഥാപനങ്ങളില്നിന്നുമാണെന്ന വ്യാജേന വിളിച്ച് തട്ടിപ്പ് നടത്തുക, ബാങ്കില്നിന്നാണെന്ന വ്യാജേന മെയില്വഴി ബന്ധപ്പെടുക തുടങ്ങിയ കാര്യങ്ങളെല്ലാം തട്ടിപ്പിന് ഉപയോഗിക്കുന്നുണ്ടെന്ന് മുന്നറിയിപ്പ് നല്കുന്നു. ഇൗ സാഹചര്യത്തില് സംശയാസ്പദമായ എല്ലാ കോളുകളും മെയിലുകളും ശ്രദ്ധിച്ച് ഉപയോഗിക്കണമെന്ന് ബാങ്ക് ആവശ്യപ്പെട്ടു.